Lisa 1
Raamlepingu 2-2/23/320-1 juurde

Tehniline kirjeldus riigihanke „Tööstuslike pesumasinate ja kuivatite ostmine, remont ja hooldus“ (viitenumber 272025) hanke osale 1 „Tööstuslike pesumasinate ja kuivatite ostmine“

1.	ÜLDTINGIMUSED

1.1.	Hangitavaks kaubaks on erinevate tööstuslike (sh ka professionaalseks/profi kasutamiseks mõeldud) pesumasinate ja kuivatite (edaspidi ka kaup või seade) ostmine koos garantiiaegse hoolduse ja remonttööde osutamisega (edaspidi ka teenus). Teenuse all mõeldakse seadmete töökorra taastamiseks tehtavaid kõiki tegevusi, sh defekteerimist, hooldust, remonti, varuosade hankimist, paigaldamist jms.
1.2.	Kauba ostjaks on Riigi Kaitseinvesteeringute Keskus ja Kaitsevägi (edaspidi ka ostja).
1.3.	Ostjal on käesoleva lepingu alusel õigus vajadusel osta ka teisi tööstuslikke (sh ka profi) pesumasinaid ja kuivateid, mis pole kirjeldatud käesolevas tehnilises kirjelduses ning ei sisaldu riigihanke pakkumuses. Ostja täpsustab sel juhul igal minikonkursil kauba kirjelduse ja muud nõuded.
1.4.	Ostjal on õigus muuta, vähendada või lisada täiendavaid nõudeid minikonkursi läbiviimisel.
1.5.	Ostjal on õigus nõuda müüjalt täiendavaid andmeid, milleks võivad olla joonised, pildid, spetsifikatsioonid, kasutusjuhendid, hooldusjuhendid jms.
1.6.	Iga viidet, mille ostja teeb tehnilises kirjelduses standardile või ostuallikale, protsessile, kaubamärgile, patendile, tüübile, päritolule või tootmisviisile, tuleb lugeda selliselt, et see on täiendatud märkega „või sellega samaväärne“.

2.	KAUBA KIRJELDUS, NÕUDED KAUBALE

2.1.	Kaup peab olema uus, kasutamata, kvaliteetne, ilma defektideta ja olema paigaldusjärgselt valmis kasutamiseks. Kaubad peavad vastama kasutusotstarbele, tehnilisele kirjeldusele.
2.2.	Kaup peab vastama õigusaktides toodud nõuetele, valmistajatehase poolt kinnitatud tingimustele, standarditele ja kvaliteedinõuetele ning olema varustatud kõigi vajalike dokumentidega, sertifikaatide ja juhenditega.
2.3.	Ostja on jaganud ostetava kauba kahte kategooriasse pidades silmas üldjuhul alljärgnevat (ehk nõuded kehtivad juhul, kui minikonkursil ei ole sätestatud teisiti):

2.3.1.	tööstuslikud seadmed – arvestuslik eluiga 10+ aastat, soovituslik vastupidavus min 25 000 tsüklit, pesuvahendi signaale min 5, kõik programmi parameetrid on vabalt programmeeritavad/vabalt koostatavad pesuprogrammid, elektrikütte võimsus min 6 kW;
2.3.2.	professionaalsed seadmed – arvestuslik eluiga 5+ aastat, soovituslik vastupidavus min 10 000 tsüklit, pesuvahendi signaale kuni 4, juhtimissüsteemid lihtsad ja ei võimalda kõikide parameetrite kohandamist, elektrikütte võimsus kuni 6kW.

2.4.	Tehnilised parameetrid raamlepingus fikseeritava kauba osas on toodud raamlepingu lisas 2 „Pakkumuse vorm hanke osale 1“.
2.5.	Müüja peab arvestama, et ostja ostab tööstuslikke seadmeid peamiselt kasarmutesse ning need asetsevad kuivatusruumides, kus seadmeid ümbritseb tavapärasest erinev temperatuur ja niiskus (temperatuur võib ulatuda kuni 50 °C, õhuniiskus kuni 85%). Lisaks kasutatakse pesemisel pesukotte, mis tekitab tsentrifuugimisel seadmetele ülekoormust.
2.6.	Seadmetel on väga erinev kasutamise intensiivusus. Toome välja orienteeruvad tunnid kuus:

2.6.1.	minimaalne kasutamine kuus (5 h / 8p, ca 40 h);
2.6.2.	keskmine kasutamine kuus (5 h / 20 p, ca 100 h);
2.6.3.	maksimaalne kasutamine kuus (12 h /  30 p, ca 360 h).

3.	TEENUSE KIRJELDUS, NÕUDED TEENUSELE

3.1.	Müüja kohustub teostama teenused õigeaegselt, ettenähtud mahus ja kõrge kvaliteediga ning selliselt, et oleks tagatud seadme korrasolek ja töötamine nõutavatel parameetritel juhindudes seadme valmistajatehase poolt kehtestatud nõuetest.
3.2.	Garantiiperioodil kohustub müüja teostama korralist hooldust minimaalselt 2 korda aastas, kui minikonkursil ei ole sätestatud teisiti (nt seadmed, mille puhul kasutusintensiivsus on madal). Kui tootja on näinud ette lühema hooldusvälba (hooldust tuleb teostada sagedamini), siis lähtub müüja valmistajatehase poolt kehtestatud nõuetest.
3.3.	Müüja esitab hooldusjuhendi (sh tootja nõutud hooldusvälbad) kauba üleandmisel-vastuvõtmisel koos teiste dokumentidega (p 4.9) ning graafikujärgse hoolduse teostamine ning hooldusgraafik lepitakse kokku hiljemalt kolme kuu jooksul alates seadme kasutusele võtmisest.
3.4.	Korralist hooldust teostatakse vastavalt iga objekti kohta koostatud ning eelnevalt ostjaga kooskõlastatud hooldustööde ajagraafikule. Graafikujärgsed tööd tuleb teostada hooldusgraafikus märgitud ajal. Vajadusel tuleb muudatused kirjalikku taasesitamist võimaldavas vormis kokku leppida ostjaga vähemalt 5 (viis) tööpäeva  enne teenuse osutamise algust.
3.5.	Korralist hooldust teostatakse tööpäeviti 09.00–16.00 (va reedel kuni 15.00), kui ei ole kokku lepitud teisiti
3.6.	Remonttööde osutamine toimub üldjuhul jooksvalt vastavalt vajadusele ning ostja poolt esitatud väljakutse alusel.
3.7.	Ostja esitab tööde teostamise väljakutse (sh objekti täpse aadressi, hoone, võimalusel probleemi kirjelduse ja eeldatava teenuse osutamise tähtaja) läbi ostja haldustarkvara või e-kirja teel.
3.8.	Müüja peab olema võimeline vastu võtma väljakutseid, nõustama ostjat e-posti või telefoni teel tööpäevadel (esmaspäevast-reedeni) alates kella 9.00 kuni 17.00.
3.9.	Müüja peab hiljemalt 1 tööpäeva jooksul ostjalt tellimuse/väljakutse saamist saabuma seadme asukohta ja tegema kõik võimaliku seadme täieliku töövõime taastamiseks ja rikke võimalikult kiireks kõrvaldamiseks.
3.10.	Kui riket ei ole võimalik koheselt kõrvaldada, siis kohustub müüja varustama seadme vähemalt alljärgneva teabega (nt silt nähtaval kohal):

3.10.1.	seadet ei tohi kasutada nt mootori, luku vm rikke tõttu;
3.10.2.	seade remonditakse …… kuupäevaks;
3.10.3.	müüja nimi ja kontakttelefon.

3.11.	Seadme töövõime maksimaalne taastamise aeg lihtsamate tööde puhul on kuni 2 tööpäeva alates tõrkejuhtumi teate jõudmisest müüjale. Tööde puhul, mis sõltuvad varuosade tarneaegadest, on tähtaeg kuni 5 tööpäeva, kui ei ole kokku lepitud teisiti.
3.12.	Müüjal on kohustus hoida piisavat laovaru kriitilisematest ja enam vajaminevatest varuosadest (nt ukselukud, veejaotusmehhanism jms).
3.13.	Teenuse osutamine toimub ostja asukohas või vajadusel vastavalt kokkuleppele müüja territooriumil.
3.14.	Kui teenuse osutamise käigus selgub, et seadmed vajavad remonti, remontimine ei ole otstarbekas või on vajalik oluliste detailide vahetus, siis lepitakse tööde jätkamise osas eraldi kokku ostja kontaktisikuga. 
3.15.	Müüja kohustub teenuse osutamisel kasutama tootja originaal varuosi, kui pooled ei lepi kokku teisiti. Kõik kasutatavad või asendatavad varuosad peavad olema uued, kasutamata, kvaliteetsed ning sobilikud.
3.16.	Kõik hooldus- ja remonttööd tuleb registreerida ostja haldustarkvaras, sh ka info kasutatud varuosade kohta, kui ei ole kokku lepitud teisiti.
3.17.	Müüja peab informeerima ostja kontaktisikut koheselt peale tööde teostamist objektil, et tööd on teostatud. 
3.18.	Arve esitamise aluseks on kahepoolselt allkirjastatud teenuse üleandmise-vastuvõtmise akt. Akti aluseks olev informatsioon esitatakse ostja haldustarkvaras, kui ei ole kokku lepitud teisiti. Arve aluseks olev akt koostatakse ostja kontaktisikute lõikes ja ostja haldustarkvaras maksimaalse sagedusega üks kord kuus (järgneva kuu alguses eelmise kuu kohta), kui ei ole kokku lepitud teisiti. Aktis kajastatakse arve aluseks oleva perioodi jooksul teostatud teenused (sh tellimuse sisu ja lahenduskäik), töödega alustamise ja lõpetamise kuupäev ja kellaajad, tööde teostamiseks kulunud aeg, teostatud tööde maht, kasutatud varuosade loetelu koos nende maksumustega objektide lõikes. Akti vorm ja täpne sisu kooskõlastatakse eelnevalt ostjaga.
3.19.	Tööde üleandmise-vastuvõtmise akt on aluseks tööde ja tööde käigus kasutatud müüja varuosade garantiile. Varuosade garantii on vähemalt 6 kuud alates tööde üleandmise-vastuvõtmise akti allkirjastamisest. Kui valmistajatehas on varuosadele andnud pikema garantii, siis lähtutakse tootjapoolsest garantiist. 

4.	NÕUDED KAUPADE TRANSPORDILE, PAIGALDAMISELE ja ÜLEANDMISELE-VASTUVÕTMISELE

4.1.	Kaupade transportimine ostja poolt määratud sihtkohta toimub müüja transpordiga, kes kannab kõik sellega kaasnevad kulud (sh transport, maha laadimine, paigaldamine,  kaupade ümbrispakendite äravedu ja paigaldamisel tekkinud ehitusprügi koristus vms), kui minikonkursil ei ole sätestatud teisiti. 
4.2.	Müüja tagab kaubale pakendi, mis kindlustab kauba muutumatul kujul säilimise sihtkohta transportimisel.
4.3.	Ostja objektid asuvad erinevatel aadressidel üle kogu Eesti, sh peamised asukohad on Tallinn, Ämari, Paldiski, Tapa, Jõhvi, Tartu ja Võru. Täpsed tarneaadressid, hooned, ruumid täpsustatakse minikonkursside või tellimise käigus.
4.4.	Kauba tarneaeg on 45 päeva alates tellimuse esitamisest, kui minikonkursil või tellimuses ei ole sätestatud teisiti.
4.5.	Müüja on kohustatud kooskõlastama täpse kauba üleandmise aja ostja kontaktisikuga hiljemalt 3 tööpäeva enne planeeritud kaupade üleandmist, kui ei ole kokku lepitud teisiti.
4.6.	Tarneaeg on tööpäeviti 09.00–16.00 (va reedel kuni 15.00), kui ei ole kokku lepitud teisiti.
4.7.	Kui kauba tarnimine viibib või kui kaupa ei ole võimalik kokkulepitud kuupäevaks kohale toimetada, on müüja kohustatud sellest koheselt teavitama ostja kontaktisikut e-kirja teel.
4.8.	Müüja peab tagama pädeva isiku poolt kauba paigalduse ja peale paigaldamist esmase häälestuse/seadistuse ja funktsionaalsuse kontrolli. Lisaks peab müüja korraldama kasutajatele kauba kasutamise väljaõppe. Käesolevas punktis nimetatud teenuste hind sisaldub kauba hinnas, st et eraldi selle eest ei tasuta, kui minikonkursil või tellimuses ei ole sätestatud teisiti.
4.9.	Müüja peab andma kauba ostjale üle koos eestikeelsete kasutusjuhenditega, hooldusjuhenditega ja garantiidokumentidega ning kandma kõik tooted digitaalsel kujul tabelisse, mille vorm on koostatud ostja poolt (näidisvorm on toodud tehnilise kirjelduse lisas 2, nimetatud vorm võib lepingu täitmise ajal muutuda).
4.10.	Müüja annab kauba ostjale üle saatelehega. Saatelehel peab olema kirjas vähemalt asutuse nimi, ostja ja müüja kontaktisiku nimi, kauba nimi ja kogus, kuupäev. Vastavalt tarnekohtade arvule koostatakse ka nii mitu saatelehte.
4.11.	Ostja võib peale kaupade vastuvõtmist teostada nende kontrolli. Kontrolli käigus kontrollitakse vigastuste või praagi olemasolu, kauba koguse ja kauba vastavust käesolevale või minikonkursi tehnilisele kirjeldusele või tellimuses toodule.
4.12.	Punktis 4.11. avastatud puuduste korral teavitatakse müüjat pretensiooniga esimesel võimalusel. Puudustega kaupade tagastamise viis lepitakse müüja ja ostja vahel kokku.

5.	NÕUDED MÜÜJALE

5.1.	Müüja kohustub:

5.1.1.	taotlema Kaitseväe korralduse seaduse § 413 alusel vähemalt 7 (seitse) tööpäeva enne tööde algust sissepääsuõigust Kaitseväe julgeolekualale müüja, sh alltöövõtja(te) töötajatele ning esitama sissepääsutaotluse vormil töötajate nimekirja ja töötajate allkirjastatud ja kuupäevastatud nõusoleku vormi taustakontrolli tegemiseks. Taustakontroll tehakse töötajatele, kellel on müüjaga ja/või alltöövõtjaga lepinguline töösuhe ning kes vajavad teenuse osutamiseks sissepääsuõigust Kaitseväe julgeolekualale;
5.1.2.	täitma Kaitseväe „Julgeolekutingimused“ dokumendis sätestatud nõudeid ja tingimusi ning tagama nende täitmise alltöövõtja(te) poolt;
5.1.3.	arvestama asjaoluga, et julgeolekualaste nõuete mittejärgimine annab ostjale õiguse jätta hankeleping sõlmimata või see erakorraliselt etteteatamise tähtaega järgimata üles öelda.

5.2.	Müüjal peab tagama müüdavate toodete paigaldamise ning garantiiaegse hoolduse ja remondi teenuse osutamise garantii andja volitatud teenindaja poolt.
5.3.	Müüja peab määrama sõlmitava lepingu kohustuste täitmiseks ja korraldamiseks ametisse vastutava isiku, kelle eesti keele oskus peab olema vähemalt B2 tasemel. Vastutava isiku vahetusel või asendusel lepinguperioodi jooksul tuleb ostjat informeerida isiku vahetusest kirjalikku taasesitamist võimaldavas vormis vähemalt viie tööpäeva jooksul.

6.	LISAD

6.1.	Lisa 1.1. Kauba andmete vorm.